ตลาดผิดหวังข้อมูลเศรษฐกิจสหรัฐ หุ้นยุโรปปิดวันศุกร์ปรับลง
ตลาดหุ้นยุโรปปิดอ่อนแรงลงเมื่อวันศุกร์ที่ผ่านมา (15 พ.ค.) ในการซื้อขายที่ผันผวน หลังจากข้อมูลเศรษฐกิจสหรัฐที่น่าผิดหวังส่งผลให้สกุลเงินยูโรพุ่งขึ้นเมื่อเทียบดอลลาร์ และเป็นปัจจัยที่ฉุดหุ้นกลุ่มส่งออก
18 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.39% ปิดวันศุกร์ที่ผ่านมา (15 พ.ค.) ที่ 396.45 จุด, ดัชนี CAC-40 ตลาดหุ้นฝรั่งเศส ปรับตัวลง 35.49 จุด หรือ 0.71% ปิดที่ 4,993.82 จุด, ดัชนี DAX ตลาดหุ้นเยอรมนี ร่วงลง 112.79 จุด หรือ 0.98% ปิดที่ 11,447.03 จุด และดัชนี FTSE 100 ตลาดหุ้นลอนดอน ติดลบ 12.55 จุด หรือ 0.18% ปิดที่ 6,960.49 จุด
ข้อมูลเศรษฐกิจสหรัฐที่อ่อนแอกว่าที่คาดได้สกัดคาดการณ์ที่ว่าธนาคารกลางสหรัฐ (FED) จะเริ่มปรับขึ้นอัตราดอกเบี้ยในเดือนมิ.ย.นี้ ซึ่งได้กดดันดอลลาร์ให้อ่อนค่าลงเมื่อเทียบสกุลเงินยูโร และจะส่งผลลบต่อกลุ่มผู้ส่งออกในภูมิภาคยุโรป
เฟดเปิดเผยเมื่อวันศุกร์ที่ผ่านมาว่า การผลิตภาคอุตสาหกรรมลดลง 0.3% ในเดือนเม.ย. ซึ่งเป็นการร่วงลงเป็นเดือนที่ 5 หลังจากปรับตัวลง 0.3% ในเดือนมี.ค. ซึ่งสวนทางกับที่นักวิเคราะห์ส่วนใหญ่คาดไว้ว่าจะเพิ่มขึ้น 0.1% โดยได้รับแรงกดดันจากการปรับตัวลงของภาคเหมืองแร่และสาธารณูปโภค ส่วนอัตราการใช้กำลังการผลิตในเดือนเม.ย.ปรับตัวลงสู่ระดับ 78.2% ซึ่งเป็นระดับต่ำสุดนับตั้งแต่เดือนม.ค.ในปีที่แล้ว จาก 78.6% ในเดือนม.ค.
ขณะเดียวกัน ผลสำรวจของรอยเตอร์/มหาวิทยาลัยมิชิแกนระบุว่า ดัชนีความเชื่อมั่นผู้บริโภคสหรัฐเบื้องต้นของเดือนพ.ค.ลดลงมากกว่าคาด สู่ระดับ 88.6 จากตัวเลขขั้นสุดท้ายที่ 95.9 ในเดือนเม.ย. โดยก่อนหน้านี้ นักวิเคราะห์คาดว่าดัชนีอยู่ที่ระดับ 96.0 ในเดือนพ.ค หุ้นกลุ่มพลังงานและกลุ่มผู้ผลิตรถยนต์ร่วงลง โดยหุ้นรอยัล ดัทช์ เชลล์ ปรับตัวลงกว่า 1% ขณะที่หุ้นบีเอ็มดับเบิลยู ดิ่งลงกว่า 2.3%